**Ludmila Vaňková**, vydatá **Paukertová** (\* 9. máj 1927, Praha – † 3. február 2022) bola česká prozaička a autorka románov najmä s historickou tematikou.

Životopis
---------

Narodila sa ako druhá dcéra do pražskej rodiny vrchného riaditeľa Národnej banky JUDr. Václava Vaňka. Ten bol však v roku 1942 popravený gestapom.

Mala vrelý vzťah k divadlu. Po absolvovaní reformného reálneho dievčenského gymnázia v roku 1945 študovala konzervatórium, štúdium však nedokončila. Neskôr sa neúspešne hlásila na DAMU, naďalej však pôsobila v ochotníckom divadle. Jej literárnou prvotinou bola divadelná hra *Princezna a šašek*, ktorú publikovala v roku 1954 v časopise *Divadlo*.

Kým jej sestra Blanka Vaňková absolvovala operný spev na pražskom konzervatóriu, ona sama vyštudovala sociológiu a psychológiu na Karlovej univerzite. Roku 1948 bola z FF UK z politických dôvodov vylúčená (bola členkou Národnej sociálnej strany) a doktorát dokončila až po viac ako dvadsiatich rokoch (1971, práca *Člověk a kniha*).

Najprv pracovala ako sekretárka v rôznych nakladateľstvách; Evropský literární klub, Československý spisovatel, a neskôr v redakcii časopisov *Nový život* a *Divadlo*.

V rokoch 1964 – 1972 bola redaktorkou nakladateľstva *Albatros*. Roku 1968 vstúpila do KSČ, ale nasledujúceho roka zo strany vystúpila. V rokoch 1973 až 1977 tak pracovala ako výhybkárka v železničnej stanici Karlštejn.

V rokoch 1968 – 1969 publikovala v časopise *Tvář* úryvky z diela *Skrytý život Salvatora Dalího*, ktoré začala prekladať na žiadosť niekdajších avantgardných výtvarníkov zo skupiny *Devětsil* (kniha neskôr vyšla u NLN).

V redakcii Československého spisovateľa sa zoznámila so svojím budúcim manželom, výtvarníkom Josefom Paukertom (syn Jan Paukert je programátorom a príležitostným hudobným skladateľom; filmy *Dům pro dva*, *Maseba*, *Návštěvníci* ai. Dcéra Ludmila je prekladateľkou).

Po roku 1990 bola členkou mestského zastupiteľstva v Řevniciach.

Stručné zhrnutie diela
----------------------

Píše najmä dobrodružné historické romány, často lyricky ladené. História síce zaznamenáva ľudské osudy a ich hrdinské skutky, príliš ale nevypovedá o ich osobných, nieto milostných, životoch.

Rešpektuje doložené historické fakty. Nejde jej ale o suché stvárnenie určitej epochy. Snaží sa predovšetkým o pútavé opísanie osobných drám hrdinov, ktoré sú často určované jedným dominantným rysom (láska, politická ctižiadosť, neskúsenosť mladosti ...). Dokáže majstrovsky skĺbiť súkromné ​​osudy postáv (historicky doložených i fiktívnych) s dejinným pozadím. Často používa vnútorné monológy, vďaka ktorým sa charaktery postáv stávajú zložitejšími. Autorka tak umožňuje čitateľovi obvyklé školské „busty" (Karol IV. a pod.) poznať aj po ľudskej stránke, hoci fiktívnej.

V jej románoch sa tak dozvedáme mnohé historicky verné detaily, motivácia hrdinov je však obyčajnou autorkinou fikciou. Rad prác je radená do literatúry science-fiction.

Bibliografia
------------

* *Naprsquaw* (o životnej družke buditeľa V. Náprstka)
	+ *Čas voní dálkou*
	+ *Země svobodných, domov smělých*

* *Čas čarodějů* (fantasy)
* *Černá sága*
* *Domeček na Vesuvu*
* *Genesis* (sci-fi román)
* *Léč pana z Rožmberka*
* *Mosty přes propast času* (1971) - historická próza so sci-fi prvkami
* *Pán stříbrné růže*
* *Princezna a šašek* (veršovaná rozprávková hra)
* *Stříbrný jednorožec*
* *Válka růží*
* *Žena pro třetího krále*
* *Dítě z Apulie* (doplnenie kráľovských ság medzi *Cestou krále* a *Král železný, král zlatý*)
* *Zapomenutý král*

### Historické romány

* ***Zrození království***
	+ *Příběh mladšího bratra* (1169-1190)
	+ *Kdo na kamenný trůn* (1190-1198)
	+ *Cestou krále* (1198-1213)

* ***Lev a růže*** (tetralogie)
	+ *Král železný, král zlatý* (1231-1278)
	+ *Zlá léta* (1278-1283)
	+ *Dědici zlatého krále* (1283-1290)
	+ *Žebrák se stříbrnou holí* (1291-1304)

* ***Tajemství opuštěného přemyslovského trůnu***
	+ *Královský nach tě neochrání* (1305-1309)
	+ *Od trůnu dál* (1309-1323)

* ***Lucemburská trilogie***
	+ *První muž království* (1309-1316)
	+ *Rab z Rabštejna* (1316-1320)
	+ *Roky před úsvitem* (1320-1325)
* ***Orel a Lev*** (hexalogie o Karlovi IV.)
	+ *Cval rytířských koní* (1330-1339)
	+ *Dvojí trůn* (1340-1346)
	+ *Orel a had* (1346-1355) Vydáno r. 1997.
	+ *Od moře k moři* (1355-1362)
	+ *Druhá císařovna* (1362-1368)
	+ *Dotkni se nebe* (1368-1378)

* ***Rozděl a panuj***
	+ *Ty jsi dědic svého otce* (1378-1386)
	+ *Jsme jedné krve* (1387-1396)
	+ *Vězení pro krále* (1396-1403)

Referencie
----------

1. ↑  Prima F. T. V.. Zemřela legendární autorka historických románů Ludmila Vaňková. Bylo jí 94 let. *cnn.iprima.cz*. Dostupné online [cit. 2022-02-03].
2. 1 2  NEFF, Ondřej; OLŠA, Jaroslav. *Encyklopedie literatury science fiction*. Praha, Jinočany : Asociace fanoušků science fiction, H&H, 1995. ISBN 80-85390-33-7,  80-85787-90-3. Kapitola Ludmila Vaňková, s. 391.
3. ↑  ADAMOVIČ, Ivan; NEFF, Ondřej. *Slovník české literární fantastiky a science fiction*. Praha : R3, 1995. ISBN 80-85364-57-3. Kapitola Vaňková, Ludmila, s. 232.

Externé odkazy
--------------

* Web spisovateľov
* Slovník českej literatúry
* Katalóg NKC

Zdroj
-----

*Tento článok je čiastočný alebo úplný preklad článku Ludmila Vaňková na českej Wikipédii.*

Autoritné údaje: * abART: 39379
* GND: 1152092359
* ISNI: 0000 0000 5526 9534
* LCCN: n85165551
* NK ČR: jk01141586
* VIAF: 61960556
* WorldCat: lccn-n85165551